Birthe Skaarup (DF), 2005-01-13:
Fedme blandt børn og unge er blevet et stort problem, og vi må desværre erkende, at det er det ikke alene i Danmark, men også i en række andre europæiske lande.
Det er et accelererende problem, og jeg stiftede bekendtskab med det, da vi, nogle sundhedspolitiske ordførere, for nogle år siden var til en WHO-kongres netop om det her emne.
Det var også på den baggrund, at den nationale handlingsplan blev lanceret i marts 2003, som inddrog både Sundhedsministeriet og Fødevareministeriet.
Dansk Folkeparti efterlyste dengang også en økonomisk plan for, at vi kunne føre de gode intentioner, der var i handlingsplanen, ud i livet.
Vi var klar over, at der skulle noget økonomi med.
I mit parti har vi så sidste år haft mulighed for at sætte yderligere en proces i gang, idet vi kunne prioritere 15 mio. kr. til området fra en særlig pulje.
Ministeren har været inde på det.
Vi tog sammen med regeringen nogle initiativer til nogle forskellige projekter.
Hovedparten af pengene gik, som det også er blevet sagt, til julemærkehjemmene.
Det er en fortræffelig indsats, de gør dér for at hjælpe overvægtige børn, som har lidt nederlag.
Men en del af problemet er jo, at børnene ikke har den opbakning, når de kommer ud derfra, og derfor følte vi, at vi måtte have forældrene med for at styrke det enkelte barns mulighed for at bevare det vægttab, det havde opnået.
En anden ting er også, at vi får inddraget diætisterne, både på det her område – for de 5 mio. kr. går jo til samarbejdet mellem de praktiserende læger og diætisterne – og i forbindelse med de 2 mio. kr., der er til rest ud af de 15 mio. kr.
Men her er den økonomiske indsprøjtning ikke slut.
For satspuljepartierne blev jo i december måned enige om at prioritere 28 mio. kr. til kommunale projekter, hvor både folkeskole, SFO, børneinstitutioner, fritidsinstitutioner, foreningsliv osv. skal være med til at sikre den forebyggende indsats, som er så nødvendig.
Det er dér, de unge og børnene færdes, og med de forskellige tilbud, hvoraf hovedparten er knyttet tæt til kommunallæge, skolesundhedsplejerske og praktiserende læge, tror vi på, at der vil ske noget på det her område.
Der er desuden afsat 10 mio. kr. på statsligt niveau.
Men alt i alt er disse satspuljemidler gået til nogle rigtig gode projekter, og vi var nogle, der blev ved med at holde fast på, at vi skulle beholde det antal kroner, der var til rådighed fra starten til det her område, selv om der var andre, der prøvede at fravriste os dem.
Vi gjorde det, fordi vi kunne se, at det er en tikkende bombe under vores sundhedssystem, det er en tikkende bombe under vores børn og unge, der betyder, at vi skal gøre de her tiltag, fordi børnene simpelt hen vejer for meget.
Vi ved med os selv, at der ikke skal meget til, før der kommer et par ekstra kilo på, og hvor stort besvær vi har med at tabe dem igen.
Vi kan på den baggrund ikke støtte Socialdemokraternes forslag.
Vi bør se på, hvorledes de økonomiske midler, der er sat i spil, nu vil hjælpe de overvægtige børn.
Og jeg kan ikke lade være med igen at sige, at en af forslagsstillerne altså sad med ved bordet dengang, og jeg erindrer overhovedet ikke, at diætisterne eller tilskud til det her område blev nævnt.
Som sagt vil vi efterhånden se de fedmerelaterede udgifter løbe op i mange millioner kroner, og vi mener, at det er nu, der bør handles.
Vi tror og håber på, at det her tværfaglige arbejde, M040S33983504KAJE.FM.FM Page 3499 Monday, February 14, 2005 12:41 PM som kommunerne skal til at udføre, vil blive en stor succes.
Det er mor, der lægger varerne ned i indkøbskurven, og det er mange gange mor og far, der står i køkkenet og laver mad til børnene, så dem bør vi have med på det her område.